ปรับ ครม.หรือปรับรัฐบาลทายท้าวิชามาร
นายกฯ ยังไม่ปรับคณะรัฐมนตรี แต่ข่าวที่ออกมาตามหน้าสื่อขณะนี้ยุ่งเหยิงยิ่งกว่าปรับ อยู่เฉยไม่ได้แล้วนะครับ ถ้าขืนยื้อไม่รีบปรับก็จะกระทบความเชื่อมั่นจนทำงานไม่ได้
27 ก.ค. 2558

นายกฯ ยังไม่ปรับคณะรัฐมนตรี แต่ข่าวที่ออกมาตามหน้าสื่อขณะนี้ยุ่งเหยิงยิ่งกว่าปรับ อยู่เฉยไม่ได้แล้วนะครับ ถ้าขืนยื้อไม่รีบปรับก็จะกระทบความเชื่อมั่นจนทำงานไม่ได้
ที่โฆษกไก่อูโวยพวกปล่อยข่าวปรับ ครม.ไม่หวังดี หวังให้นักลงทุนไม่มั่นใจ ถึงวันนี้สายไปซะแล้ว ยังไงก็เรียกความมั่นใจกลับมาไม่ไหว
กระแสปรับ ครม.ระลอกนี้เริ่มจากข่าว “หม่อมอุ๋ย” วิจารณ์นายกฯ ไม่รู้เรื่องเศรษฐกิจยังพูดมาก (อุ๋ยกู ทำพิษยิ่งกว่าอุยกูร์) ตามด้วยข่าวลือ รมว.คลังยื่นใบลาออกเพราะเป็นมะเร็ง ทำเอาปู่สมหมายเดือดจัด จี้เอาผิดคนปล่อยข่าวฐานบ่อนทำลายความมั่นคงของชาติ
ลำพังข่าว (ลือ) ยังไม่เท่าไหร่ ถ้าไม่เพิ่มความเห็นฝ่ายต่างๆ ประสานเสียงให้ปรับ ครม.เศรษฐกิจ เช่น สุพันธุ์ มงคลสุธี ประธานสภาอุตสาหกรรมฯ วิจารณ์รัฐบาลมีปัญหาวิสัยทัศน์ ซึ่งก็โดนหม่อมอุ๋ยอัดกลับ ตัวเองทำงานเยอะกว่า สุพันธุ์ไม่เห็นทำอะไร (อ้าว ก็สุพันธุ์ไม่ใช่รองนายกฯ นี่ครับ) จักรมณฑ์ ผาสุกวนิช รมว.อุตสาหกรรม ก็บอกว่ามีคนอยากได้เก้าอี้ ลองทำโพลล์ดูซิประชาชนอยากได้ใคร ถ้าเข้ามาแล้วแก้ปัญหาไม่ได้ นายกฯ ยิ่งเสียหน้า โดนด่าหนักกว่าเดิม
อ่านแล้วก็ขำ เพราะเป็นอย่างที่พูดไว้ ไม่มีใครยอมให้ปรับง่ายๆ ไม่มีใครอยากถูกตราหน้าว่าล้มเหลว แต่ซัดกันซะขนาดนี้ หม่อมอุ๋ยจะทำงานกับภาคเอกชนได้ไง หรือที่ประธานสภาอุตสาหกรรมท่องเที่ยวบอกว่าอยากได้รัฐมนตรีมีประสบการณ์ ก็ไม่รู้ กอบกาญจน์ วัฒนวรางกูร แบกหน้าอยู่ได้ไง
ทั้งโพลล์ทั้งสื่อเอาประเด็นไปขยาย กรุงเทพโพลล์ ดุสิตโพลบอกประชาชนส่วนใหญ่อยากให้ปรับ ครม.เศรษฐกิจ นิด้าโพลแสบกว่า รมว.พาณิชย์เพื่อนนายกฯ มาอันดับ 1 ส่วนหนังสือพิมพ์หัวเขียว ขยายไปถึงกระทรวงสาธารณสุข กระทรวงศึกษาฯ กระทรวงการต่างประเทศ นอกจากนี้ยังมีข่าวปรับ “พี่ใหญ่” พล.อ.ประวิตร วงษ์สุวรรณ พ้น รมว.กลาโหม จนหกล้มเข้าเฝือก ลางาน 2 สัปดาห์
ถ้าต่อเติมเสริมกระแสอีก 4-5 วันก็คงมีข่าวปรับทุกกระทรวง ยกเว้นคนเดียวไม่ถูกปรับ คือ พล.อ.ประยุทธ์ จันทร์โอชา (ฮา)
ก็ไม่ใช่เรื่องแปลกอะไร เพราะประชาชนส่วนใหญ่เห็นว่ารัฐบาลทำงานไม่ได้ผล แก้ปัญหาไม่ได้มาก นอกจากใช้อำนาจมาตรา 44 รักษาความสงบ ปราบโน่นปราบนี่ ตั้งแต่เด็กแว้น เด็กนักศึกษา ไปถึงย้ายข้าราชการ
กระแสมันจึงไม่ใช่แค่ปรับ ครม. แต่ลามไปอยากปรับทั้งรัฐบาล
ถามว่า พล.อ.ประยุทธ์จะปรับ ครม.ได้ถูกใจทุกฝ่ายหรือไม่ ถ้าเอาใจเราใส่ใจท่าน ก็ตอบได้ว่าไม่มีทาง เพราะถึงมีอำนาจเบ็ดเสร็จก็ใช้ได้แต่กับชาวบ้าน แต่กับคนในขั้วอำนาจต้องประนีประนอมถนอมน้ำใจกัน
สมมติท่านปรับ ครม.เศรษฐกิจ แต่ไม่ปรับ ครม.สายทหาร ก็เลี่ยงไม่พ้นถูกวิจารณ์ว่าอุ้มพวกเว้นเพื่อน ครั้นจะไล่เพื่อนซึ่งทำรัฐประหารมาด้วยกัน ให้กลับบ้านไปเลี้ยงหลาน ท่านก็ถูกครหา  “เสร็จนาฆ่าโคถึก” ทั้งขึ้นทั้งล่องนะครับ
ถ้าท่านยังไม่ปรับ กระแสก็กระพือไปเรื่อย แต่ถ้าปรับก็ใช่จะแก้อะไรได้มาก แค่ฮือฮาแปลกใหม่ไม่กี่วัน เพราะปัญหาเศรษฐกิจโลกเศรษฐกิจไทยเป็นเรื่องใหญ่ “ซึมยาว” ถูกซ้ำเติมจากการเป็นรัฐบาลรัฐประหาร ถูกอารยประเทศปิดกั้น สมคิด จาตุศรีพิทักษ์ ไม่ใช่เทวดาที่จะมาเนรมิตหลังมือเป็นหน้ามือ
นึกแล้วก็ขำ เมื่อ 2 เดือนที่แล้วกระแส “ลุงตู่อยู่ยาว” ยังแรงอยู่เลย วันนี้ไล่ ครม.กันซะแล้ว ใครเป็นกองเชียร์ก็ออกมาให้กำลังใจลุงตู่หน่อยเร้ว
 
                                                                                                                            ใบตองแห้ง